Η **Ανασύνθεση ΟΝΡΑ** (Οργάνωση Νεολαίας Ριζοσπαστικής Αριστεράς) ήταν πολιτική οργάνωση νεολαίας που ιδρύθηκε τον Δεκέμβριο του 2015 και διαλύθηκε τον Φεβρουάριο του 2021. Συγκροτήθηκε από πρώην μέλη της Νεολαίας ΣΥ.ΡΙΖ.Α. και δεν άνηκε σε κανένα κόμμα. Από τον Δεκέμβρη του 2018, συμμετείχε από κοινού με την Αριστερή Ριζοσπαστική Κίνηση, το Δίκτυο για τα Πολιτικά και Κοινωνικά Δικαιώματα και τη Δικτύωση για τη Ριζοσπαστική Αριστερά στη Συνάντηση για μια Αντικαπιταλιστική Διεθνιστική Αριστερά.

Η οργάνωση ανακοίνωσε την τυπική της διάλυση στις 12 Φεβρουαρίου 2021, προκειμένου να συμμετέχει στην Συνάντηση για μια Αντικαπιταλιστική Διεθνιστική Αριστερά.

Ιστορία
-------

Τον Σεπτέμβριο του 2015 αποχώρησε από τον ΣΥ.ΡΙΖ.Α. η πλειοψηφία της νεολαίας. Ένα μέρος των αποχωρησάντων οργανώθηκε στη Λαϊκή Ενότητα, ωστόσο η πλειοψηφία έμεινε κομματικά ανένταχτη. Τα πρώην μέλη της νεολαίας εκφραζόντουσαν διαδικτυακά μέσω του ιστοτόπου killtina.wordpress.com, ώσπου στις 19 και 20 Δεκεμβρίου του 2015 πραγματοποίησαν την ιδρυτική συνδιάσκεψη της οργάνωσης. Μετά το πέρας της διαδικασίας, εξελέγη 25μελές Πανελλαδικό Συντονιστικό και ψηφίστηκε το όνομα της νέας οργάνωσης: Ανασύνθεση ΟΝΡΑ (Οργάνωση Νεολαίας Ριζοσπαστικής Αριστεράς).

Την επόμενο χρόνο, στις 17-18 Δεκέμβρη 2016, πραγματοποιήθηκε η 2η Πανελλαδική Συνδιάσκεψη της οργάνωσης, επανεπιβεβαιώνοντας, τη συνέχιση της αυτόνομης πορείας της αλλά και την ενίσχυση της επικοινωνίας της με άλλα κομμάτια της ριζοσπαστικής και αντικαπιταλιστικής Αριστεράς στο πλαίσιο κοινής δράσης και πολιτικής ζύμωσης.

Στις 8-9 Δεκεμβρίου 2018, η Ανασύνθεση-ΟΝΡΑ από κοινού με την Αριστερή Ριζοσπαστική Κίνηση, το Δίκτυο για τα Πολιτικά και Κοινωνικά Δικαιώματα και τη Δικτύωση για τη Ριζοσπαστική Αριστερά δημιούργησαν τη Συνάντηση για μια Αντικαπιταλιστική Διεθνιστική Αριστερά αντιλαμβανόμενη την ανάγκη για συσπείρωση ευρύτερων δυνάμεων για την αναζήτηση ενός συμπαγούς αντικαπιταλιστικού σχεδίου πάνω στο έδαφος της πλήρους ήττας των ριζοσπαστικών πολιτικών ιδεών στην Ελλάδα μετά τη συνθηκολόγηση του ΣΥΡΙΖΑ.

Στις 17-18 Απριλίου 2019, πραγματοποιήθηκε η 3η Πανελλαδική Συνδιάσκεψη στην οποία επαναβεβαιώθηκε η βούληση για στήριξη της "Συνάντησης" και διεύρυνσης της πάνω στη βάση αναζήτησης νέου στρατηγικού σχεδίου για την αντικαπιταλιστική προοπτική ενώ διαμορφώθηκε μια πρωτόλεια στρατηγική για τη Νέα Γενιά στην Ελλάδα.

Η οργάνωση εκπροσωπούνταν στα ΑΕΙ και ΤΕΙ από την Αριστερή Ενότητα.

Η οργάνωση ανακοίνωσε την τυπική της διάλυση στις 12 Φεβρουαρίου 2021 προκειμένου να συμμετέχει στην Συνάντηση για μια Αντικαπιταλιστική Διεθνιστική Αριστερά.

Ιδεολογία-Δράση
---------------

Η Ανασύνθεση ΟΝΡΑ διαφωνεί με τις πολιτικές του μνημονίου και με την ιδεολογική στροφή του ΣΥ.ΡΙΖ.Α. το καλοκαίρι του 2015. Εκπροσωπεί τη ριζοσπαστική και την αντικαπιταλιστική Αριστερά και την κατάργηση των πολιτικών λιτότητας. Παλεύει για την αναδιοργάνωση του εργατικού κινήματος μέσα από τη συμμετοχή της σε πρωτοβάθμια σωματεία και την ανασύνταξη των φοιτητικών συλλόγων.

Επίσης, υποστηρίζει ενεργά τα κοινωνικά κινήματα, όπως το αντιφασιστικό, το προσφυγικό, το φεμινιστικό, το ΛΟΑΤΚΙ και το οικολογικό παίρνοντας σημαντικές πρωτοβουλίες. Σημαντική είναι η συμβολή της στη μεγαλύτερη κατάληψη στέγης προσφύγων στην Ελλάδα, το "City Plaza", καθώς και στη διοργάνωση του Αντιρατσιστικού Φεστιβάλ. Τέλος, αναγνωρίζει τη σημασία των δομών αυτοδιαχείρισης στα πλαίσια μιας αλληλέγγυας οικονομίας, στηρίζοντας και συμμετέχοντας σε ανάλογες πρωτοβουλίες.

Παραπομπές
----------

1. ↑  Πραγματοποιήθηκε η ιδρυτική συνδιάσκεψη της "Kill TINA"[*νεκρός σύνδεσμος*]
2. 1 2  «Μπροστά δε ξέρω τι θα βρω, μα πίσω δε γυρνάω – Ανασύνθεση ΟΝΡΑ (2015-2020)». Ανασύνθεση ΟΝΡΑ. 12 Φεβρουαρίου 2021. Αρχειοθετήθηκε από το πρωτότυπο στις 18 Απριλίου 2021. Ανακτήθηκε στις 13 Φεβρουαρίου 2021.
3. ↑  Ηχηρή αποχώρηση της πλειοψηφίας της Νεολαίας του ΣΥΡΙΖΑ
4. ↑  19-20/12 Ιδρυτική Συνδιάσκεψη
5. ↑  kill TINA: Ολοκληρώθηκε η ιδρυτική συνδιάσκεψη[*νεκρός σύνδεσμος*]
6. ↑  «Εισηγητικό κείμενο Δεύτερης Συνδιάσκεψης Ανασύνθεσης ΟΝΡΑ - Ανασύνθεση». *Ανασύνθεση*. 2016-11-25. Αρχειοθετήθηκε από το πρωτότυπο στις 2018-02-11.. Ανακτήθηκε στις 2018-05-15.
7. ↑  «Ιδρυτικό Κείμενο Συνάντησης» (PDF). Αρχειοθετήθηκε από το πρωτότυπο (PDF) στις 14 Μαρτίου 2021.
8. ↑  «Πολιτική Απόφαση Πανελλαδικής Ιδρυτικής Συνδιάσκεψης». Αρχειοθετήθηκε από το πρωτότυπο στις 3 Αυγούστου 2016. Ανακτήθηκε στις 11 Μαΐου 2016.
9. ↑  «City Plaza - Χώρος Στέγασης Προσφύγων». *City Plaza*. Αρχειοθετήθηκε από το πρωτότυπο στις 20 Μαΐου 2018. Ανακτήθηκε στις 15 Μαΐου 2018.
10. ↑  «Αντιρατσιστικό Φεστιβάλ Αθήνας | 20ο Φεστιβάλ 30/6 & 1-2/7». *Αντιρατσιστικό Φεστιβάλ Αθήνας*. Ανακτήθηκε στις 15 Μαΐου 2018.

Εξωτερικοί σύνδεσμοι
--------------------

* Ιστοσελίδα οργάνωσης
* Ιστοσελίδα Kill TINA